ছাড়পত্র দিল BCCI, শ্রেয়সের ‘কামব্যাক’ কি নিউজিল্যান্ড সিরিজেই?

ওয়েব ডেস্ক: কিউয়িদের বিরুদ্ধে ওডিআই সিরিজের (IND vs NZ ODI Series) আগে স্বস্তি ফিরল ভারতীয় দলের (India Cricket Team) অন্দরে। কারণ এই সিরিজে খেলতে চলেছেন শ্রেয়স আইয়ার (Shreyas Iyer), যাঁকে মিডল-অর্ডারের অন্যতম স্তম্ভ বলে মনে করা হয়। অস্ট্রেলিয়া সফরে পাওয়া চোটের কারণে দীর্ঘদিন মাঠের বাইরে ছিলেন তিনি, তবে প্রত্যাবর্তনের (Comeback) জন্য চেষ্টা চালিয়ে যাচ্ছিলেন পুরোদমে। হাসপাতাল থেকে ছাড়া পাওয়ার পর রিহ্যাব এবং তারপর নেটে ঘাম ঝরানো- শ্রেয়সের কামব্যাকের রাস্তাটা মোটেই মসৃণ ছিল না। মিলল সেই অদম্য চেষ্টার সুফলও।

বুধবার শ্রেয়স আইয়ারকে সম্পূর্ণ ফিট ঘোষণা করল বিসিসিআই-এর (BCCI) সেন্টার অব এক্সেলেন্স। মিডিয়া রিপোর্ট অনুযায়ী, তিনি নিউজিল্যান্ডের বিরুদ্ধে আসন্ন একদিনের আন্তর্জাতিক সিরিজে খেলার জন্য ছাড়পত্র পেয়েছেন। এই সিরিজ শুরু হচ্ছে ১১ জানুয়ারি। যদিও এখনও স্পষ্ট নয় যে, কবে তিনি ভদোদরায় পৌঁছবেন। সূত্রের দাবি, শ্রেয়স আইয়ার ও ঋষভ পন্থ—দু’জনেই কয়েকদিন পরে ভারতীয় দলের সঙ্গে যোগ দিতে পারেন।

আরও পড়ুন: ৬৩ বলে ঝকঝকে সেঞ্চুরি! বিদেশের মাটিতে বিরল রেকর্ড বৈভবের

গতবছর অক্টোবরে অস্ট্রেলিয়ার বিরুদ্ধে তিনটি ম্যাচের ওডিআই সিরিজের তৃতীয় ম্যাচে খেলতে গিয়ে প্লীহায় চোট পান শ্রেয়স। সেই চোট এতটাই গুরুতর ছিল যে তাঁকে সিডনির হাসপাতালে ভর্তি হতে হয়। পরে তিনি দেশে ফিরে আসেন এবং বিসিসিআইয়ের সেন্টার অব এক্সেলেন্সে টানা ১০ দিন থেকে রিহ্যাবের শেষ পর্ব সম্পন্ন করেন।

দীর্ঘদিন মাঠের বাইরে থাকার পর ৬ জানুয়ারি বিজয় হাজারে ট্রফির ম্যাচে মাঠে কামব্যাক করেন শ্রেয়স। হিমাচলপ্রদেশের বিরুদ্ধে ম্যাচে মাত্র ৫৩ বলে ঝোড়ো ৮২ রানের ইনিংস খেলে নিজের ফর্মের ইঙ্গিত দেন তিনি। আর এবার জাতীয় দলের জার্সিতে মাঠে নামতে চলেছেন ভারতের এই তারকা ব্যাটার।